b'\n_START_ARTICLE_\nNiskan retkahdusvamma\n_START_PARAGRAPH_\nNiskan retkahdusvamma eli piiskaniskuvamma (engl. whiplash injury) on pehmytkudosvaurio, joka johtuu tavallisesti p\xc3\xa4\xc3\xa4n \xc3\xa4killisest\xc3\xa4 taaksetaivutuksesta onnettomuudessa. Vamman oireina ovat yleens\xc3\xa4 niskas\xc3\xa4rky ja niskan j\xc3\xa4ykkyys.\n_START_SECTION_\nVammamekanismi\n_START_PARAGRAPH_\nTyypillinen tilanne, jossa niskan retkahdusvamma syntyy, on liikenteess\xc3\xa4 tapahtuva per\xc3\xa4\xc3\xa4najokolari. Per\xc3\xa4\xc3\xa4najon seurauksena autossa istuvan henkil\xc3\xb6n vartaloon kohdistuu suuri kiihtyvyys, jolloin p\xc3\xa4\xc3\xa4, joka ei ole penkiss\xc3\xa4 kiinni, j\xc3\xa4\xc3\xa4 j\xc3\xa4lkeen. Kokeellisissa malleissa 10 mailin tuntivauhdilla (n. 16 km/h) tapahtuva kolari aiheuttaa p\xc3\xa4\xc3\xa4h\xc3\xa4n kohdistuvan 11 G:n suuruisen kulmakiihtyvyyden._NEWLINE_P\xc3\xa4\xc3\xa4n \xc3\xa4killinen taaksetaivutus eli hyperekstensio vaurioittaa niskan ja kaulan pehmytkudoksia, kuten v\xc3\xa4lilevyj\xc3\xa4, selk\xc3\xa4rangan etu-pitkitt\xc3\xa4issidett\xc3\xa4 (ligamentum longitudinale anterius) ja ruokatorvea. Alueen lihaksista tyypillisesti vaurioituvat pitk\xc3\xa4 kaulalihas (m. longus colli) ja p\xc3\xa4\xc3\xa4nny\xc3\xb6kk\xc3\xa4\xc3\xa4j\xc3\xa4lihas (m. sternocleidomastoideus). My\xc3\xb6s kaulapunoksen (plexus cervicalis) hermot ja selk\xc3\xa4rangan fasettinivelet voivat vahingoittua. Kun vartaloon kohdistuva kiihtyvyys loppuu, p\xc3\xa4\xc3\xa4 retkahtaa eteenp\xc3\xa4in, mik\xc3\xa4 aiheuttaa vaurioita selk\xc3\xa4rangan taka-pitkitt\xc3\xa4issiteisiin ja alueen lihaksistoon.\n_START_SECTION_\nOireet\n_START_PARAGRAPH_\nRetkahdusvamman p\xc3\xa4\xc3\xa4oireena on voimakas niskas\xc3\xa4rky, jonka syyn\xc3\xa4 saattaa olla ainakin osittain aivokalvojen venytystila. Oirekuvaan kuuluu my\xc3\xb6s niskan seudun j\xc3\xa4ykkyys ja toisinaan p\xc3\xa4\xc3\xa4ns\xc3\xa4rky takaraivolla tai silmien takana. Joskus saattaa esiinty\xc3\xa4 kaulapunoksen venytyksen aiheuttamaa n\xc3\xa4\xc3\xb6n h\xc3\xa4m\xc3\xa4rtymist\xc3\xa4, k\xc3\xa4den tai k\xc3\xa4sivarren tuntopuutoksia ja nikamavaltimoiden supistumisesta johtuvaa huimausta ja tinnitusta. Jos vamman sattuessa p\xc3\xa4\xc3\xa4 on kiertyneen\xc3\xa4 oikealle tai vasemmalle, oireet ovat usein sill\xc3\xa4 puolella voimakkaampia. Oirekuvaan eiv\xc3\xa4t sen sijaan kuulu hermo-oireet, kuten jalkojen tuntopuutokset tai motorisen toiminnan h\xc3\xa4iri\xc3\xb6t, jotka viittaavat selk\xc3\xa4ytimen pysyv\xc3\xa4\xc3\xa4n vammautumiseen._NEWLINE_Lis\xc3\xa4tietoa vammasta voi saada r\xc3\xb6ntgen- tai magneettikuvauksella.\n_START_SECTION_\nHoito\n_START_PARAGRAPH_\nNiskan retkahdusvammaa hoidetaan s\xc3\xa4rkyl\xc3\xa4\xc3\xa4kkeill\xc3\xa4, levolla ja niskan immobilisaatiolla, jossa apuna voidaan k\xc3\xa4ytt\xc3\xa4\xc3\xa4 pehme\xc3\xa4\xc3\xa4 kauluria. Niskan tukikaulureista ei kuitenkaan ole osoitettu olevan hy\xc3\xb6ty\xc3\xa4. (l\xc3\xa4hde: Terveyskirjasto) Oireet paranevat tavallisesti itsest\xc3\xa4\xc3\xa4n kuukausien kuluessa, mutta osalle potilaista j\xc3\xa4\xc3\xa4 kipua tai muita oireita vuosienkin kuluttua vammasta.'